als_Latn dik_Latn sag_Latn
VLORË- Nga veriu dje, kryeministri Edi Rama ka kaluar sot në jug të vendit. Ai është takuar me banorë të bregut të lumit në Amantia, ku ka prezantuar programin e qeverisë dhe duke bindur vlonjatët t’i japin votën më 25 qershor. Rama tha se Partia Socialiste është e vetmja zgjidhje për të bërë shtet dinjitoz dhe e vetmja forcë që ka kokëfortësinë shqiptare për t’i çuar gjërat deri në fund.
“Nesër ka një gjë për të cilën mua më vjen zor të flas për 44 muajt e shkuar, ka se janë pafund njerëzit që janë ndeshur në zyrat e shtetit me sjellje të papranueshme, me refuzimin për të marrë shërbimin që meritojnë, që janë ndeshur me kërkesa për ryshfete. Kjo është një sëmundje e vjetër dhe që i ka rrënjët tek partitë politike, tek interesat e partive për të pushtuar institucione pa e lënë pushtetin e shqiptarëve në qeverisje që të bëjë jo vetëm reformat por edhe garantimin e shërbimit publik.
Nëqoftëse doni t’i jepni fund kësaj historie dhe që pas 4 vjetësh të kemi një shtet dinjitoz në çedo zyrë dhe shërbim dinjitoz për çdo shqiptar dhe të ndahemi nga historia e ryshfeteve, ka vetëm një rrugë: jepjani votën dhe mbështetjen PS-së. PS-së jo për ideologji, për faktin e thjeshtë se jemi e vetmja forcë që kemi vizionin që i duhet Shqipërisë për t’u bërë një orë e më parë, anëtare e familjes evropiane, e vetmja forcë që kemi programin që i duhet Shqipërisë për të vrapuar për një rritje ekonomike. Jemi e vetmja forcë që kemi një skuadër njerëzish që dinë çfarë bëjnë dhe patjetër jemi e vetmja forcë që kemi kokëfortësinë shqiptare për t’i çuar gjërat deri në fund. Sot është PS që e ka këtë skuadër dhe që i ka njerëzit e duhur që populli t’i marrë në punë për 4 vitet e ardhshme që t’i shërbejë shqiptarëve”, theksoi Rama.
Po kryeministri ka ftuar edhe demokratët dhe ata që nuk kanë votuar asnjëherë t’i bashkohen PS-së. “Kjo s’ka pse i pengon ata me bindje të tjera për të na votuar. Ajo që na ndan dhe na mban në disa kampe është më e vogël se ajo që duhet të na bashkojë më 25 qershor, që është Shqipëria që duam, shteti që duam, puna që duam. Më 25 qershor duhet të na bashkojë bindja se është momenti për të mos luajtur me fatet e vendit”, tha Rama.
“Ne i kemi shqetësuar të tjerët me fabulën e timonit dhe bëjnë lloj-lloj interpretimesh… Kur unë them na ndihmoni dhe ua them këtë të gjithëve jo vetëm socialistëve, por dhe demokratëve dhe atyre që s’kanë votuar ndonjëherë që timonin e reformave ta mbajmë ne, na jepni më shumë pushtet që të bëjmë shumë më tepër për ju”, shtoi kryeministri.
als_Latn als_Latn als_Latn als_Latn als_Latn